b'\n_START_ARTICLE_\nEnglanninkielinen Wikipedia\n_START_PARAGRAPH_\nEnglanninkielinen Wikipedia on Wikipedian englanninkielinen versio. Englanninkielisess\xc3\xa4 Wikipediassa on noin 5\xc2\xa0836\xc2\xa0000\xc2\xa0(2.4.2019) artikkelia. Se aloitettiin 15. tammikuuta 2001, joten se oli Wikipedian ensimm\xc3\xa4inen versio. Englanninkielinen Wikipedia on aina ollut artikkelim\xc3\xa4\xc3\xa4r\xc3\xa4lt\xc3\xa4\xc3\xa4n Wikipedian suurin. Joulukuussa 2015 sen artikkelien osuus Wikipedian kaikista artikkeleista oli 13,5 prosenttia.\n_START_SECTION_\nHistoria\n_START_PARAGRAPH_\nVuonna 2007 noin yksi nelj\xc3\xa4sosa kaikista artikkeleista kaikissa Wikipedioissa oli englanninkielisess\xc3\xa4 Wikipediassa. Osuus on kuitenkin alkanut laskea vuodesta 2003 l\xc3\xa4htien. Miljoonan artikkelin raja ylittyi maaliskuussa 2006. Miljoonas artikkeli oli Jordanhillin rautatieasemasta kertonut \xe2\x80\x9dJordanhill railway station\xe2\x80\x9d, joka luotiin 1. maaliskuuta 2006. Syyskuussa 2007 englanninkielisess\xc3\xa4 Wikipediassa oli yli 2 miljoonaa artikkelia, ja Wikipedian t\xc3\xa4ytt\xc3\xa4ess\xc3\xa4 10 vuotta tammikuussa 2011 artikkeleita oli yli 3,5 miljoonaa. 13. hein\xc3\xa4kuuta 2012 englanninkielinen Wikipedia ylitti 4 miljoonan artikkelin rajan. 1. marraskuuta 2015 luotiin viidesmiljoonas artikkeli._NEWLINE_Englanninkielisen Wikipedian kaikkien artikkeleiden yhteenlaskettu koko pakattuna oli 11,5 gigatavua lokakuussa 2015._NEWLINE_Englanninkielisess\xc3\xa4 Wikipediassa esimerkiksi Yhdysvaltoihin liittyv\xc3\xa4t artikkelit pyrit\xc3\xa4\xc3\xa4n kirjoittamaan Amerikan englannilla, Australiaan liittyv\xc3\xa4t artikkelit Australian englannilla ja niin edelleen.\n_START_SECTION_\nKiistat\n_START_PARAGRAPH_\nValtavirran lehdist\xc3\xb6ss\xc3\xa4 on raportoitu englanninkielisess\xc3\xa4 Wikipediassa olleista erilaisista uhkaamis- ja nettikiusaamistapauksista. Vuonna 2008 Glen A. Wilson High School oli uhkausviestin kohteena, ja vuonna 2006 12-vuotias poika pid\xc3\xa4tettiin t\xc3\xa4m\xc3\xa4n kohdistettua uhkauksen Wikipediassa Niles West High Schoolia kohtaan._NEWLINE_Oxfordin yliopiston vuonna 2013 julkaiseman tutkimuksen johtop\xc3\xa4\xc3\xa4t\xc3\xb6ksen mukaan englanninkielisen Wikipedian kiistellyimmill\xc3\xa4 artikkeleilla on taipumusta olla laajemman mittakaavan aiheista, kun taas muun kielisten Wikipedioiden kiistellyimm\xc3\xa4t artikkelit vaikuttavat olevan alueellisista aiheista. Tutkimuksessa havaittiin, ett\xc3\xa4 seuraavat englanninkielisen Wikipedian artikkelit olivat kiistellyimpi\xc3\xa4: George W. Bush, anarkismi, Muhammed, luettelo WWE:n ty\xc3\xb6ntekij\xc3\xb6ist\xc3\xa4, ilmaston l\xc3\xa4mpeneminen, ymp\xc3\xa4rileikkaus, Yhdysvallat, Jeesus, rotu ja \xc3\xa4lykkyys sek\xc3\xa4 kristinusko.\n_START_SECTION_\nWikipedian sis\xc3\xa4iset julkaisut\n_START_PARAGRAPH_\nWikipedian yhteis\xc3\xb6n tuottamia uutisjulkaisuja on mm. The Signpost, jota on julkaistu englanninkielisess\xc3\xa4 Wikipediassa vuoden 2005 tammikuusta l\xc3\xa4htien. Muita t\xc3\xa4m\xc3\xa4nhetkisi\xc3\xa4 tai menneit\xc3\xa4 yhteis\xc3\xb6n avulla tuotettuja julkaisuja ovat mm. "Wikiworld" -sarjakuva, Wikipedia Weekly -podcast sek\xc3\xa4 eri Wikiprojektien uutistiedotteet.'